Gimė 1936 m. rugsėjo 10 d. Ukmergėje. 1951 m. baigė Ukmergės vidurinę mokyklą. 1955 m. – Ukmergės pedagoginę mokyklą. 1960 m. baigė Vilniaus valstybinio pedagoginio instituto Geografijos, biologijos, chemijos skyrių. Įgijo biologijos-chemijos mokytojo specialybę. 1959–1961 m. – Lietuvos MA Botanikos instituto Sporinių augalų sektoriaus vyr. laborantas, 1961–1973 m. – jaunesnysis mokslinis bendradarbis, 1988–1999 m. – vyresnysis mokslinis bendradarbis. 1973–1988 m. – Vyriausiosios enciklopedijų redakcijos Biologijos ir medicinos mokslinės redakcijos vedėjas.
1969 m. Vilniaus universitete apgynė mokslų kandidato disertaciją „Lietuvos TSR kempininiai (Polyporaceae  s. l.) grybai ir jų ūkinė reikšmė“1. 1993 m. nostrifikuotas daktaro laipsnis.
Tyrė Lietuvos makromicetus (daugiausia kempininius grybus), ypatingai medieną gadinančius afitoforiečių eilės grybus. Tyrė jų rūšinę sudėtį, kai kurių rūšių biologines savybes. Nustatė, kad Lietuvoje kempininių grybų yra 137 rūšys, 13 varietetų ir 50 formų, augančių ant 46 sumedėjusių augalų rūšių. Pirmą kartą Lietuvoje surasta jų 39 rūšys, 4 varietetai ir 33 formos. Nustatė, kad šie grybai dažniausiai parazituoja egles, beržus, drebules, juodalksnius, ąžuolus, pušis. Išspausdino per 20 mokslinių, 7 mokslo populiarinimo straipsnius.
Su bendraautoriais publikavo knygas: „Grybai“2, „Lietuvos grybai, Afiloforiečiai“3.
Lietuviškosios tarybinės enciklopedijos 12-os tomų leidybos vadovas.
Nuorodos
1 Грицюс, А. Трутовые грибы (Polyporaceae S. L.) Литовской ССР и их хозяйственное значение: Автореферат дис. на соискание учен. степени канд. биол. наук. – Вильнюс, 1969. – 25 с.
2 Mazelaitis J., Gricius A. Grybai. – Vilnius, 1966. – 176 p.
Mazelaitis J., Gricius A. Grybai. – Vilnius, 1970. – 215 p. (antrasis papildytas leidimas).
3 Gricius A., Matelis A. Lietuvos grybai, Afiloforiečiai (Aphyllophorales). 6 (2). – Vilnius, 1996. – 232 p.